
S  T  A  N  O V  I  S  K O
k návrhu skupiny poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom 
poistení v znení neskorších predpisov (tlač 1410)
–––––––––––––––––––––––––––––––––––––––––––––––––––––––––––––––––––––––––––


I.

       Návrh skupiny poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410) na rokovanie vlády Slovenskej republiky predkladá v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky minister školstva, vedy, výskumu a športu Slovenskej republiky Juraj Draxler. 


II.

Účelom návrhu zákona je oceniť vrcholových športovcov, ktorí reprezentovali Československú republiku, Československú socialistickú republiku, Českú a Slovenskú Federatívnu Republiku alebo Slovenskú republiku a získali medailové ocenenie pre krajinu.
Predložený návrhu zákona zohľadňuje skutočnosť, že vrcholoví reprezentanti vynakladajú úsilie, aby dosiahli životné úspechy a ocenenia a nemajú dostatočný priestor sa tak venovať iným oblastiam, v ktorých by si zabezpečili finančné prostriedky potrebné na bežný život. Návrh zákona predkladateľ považuje za prínos aj pre mladých ľudí, ktorí by takto mohli získať ešte väčšie odhodlanie venovať svoj život športovej oblasti, s následnou možnosťou reprezentovať Slovenskú republiku na medzinárodných športových podujatiach.  
Predkladaný návrh zákona zakladá negatívny vplyv na štátny rozpočet a na rozpočet verejnej správy. Podľa dôvodovej správy nezakladá však vplyvy na podnikateľské prostredie, nevyvoláva sociálne vplyvy, ani vplyvy na životné prostredie a ani na informatizáciu spoločnosti.
Návrh zákona je podľa predkladateľa v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. 
  Ministerstvo Školstva, vedy, výskumu a športu Slovenskej republiky súhlasí s predloženým návrhom skupiny poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410) a po zohľadnení uplatnených pripomienok, vyriešení otázky z rozpočtovej kapitoly ktorého subjektu budú poukazované finančné prostriedky na vyplácanie príspevku, vyriešení otázky rozpočtového krytia a kvantifikácie finančných vplyvov návrhu zákona odporúča vláde Slovenskej republiky vysloviť s poslaneckým návrhom súhlas.

III.

Legislatívna rada vlády Slovenskej republiky prerokovala predmetný poslanecký návrh zákona na svojom zasadnutí dňa 14. apríla 2015, uplatnila k  nemu pripomienky a odporúčania uvedené  v časti IV tohto stanoviska a  po ich zapracovaní odporučila vláde Slovenskej republiky s predloženým poslaneckým  návrhom zákona súhlasiť. 


IV.

Návrh
S T A N O V I S K O
vlády Slovenskej republiky
k návrhu skupiny poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom 
poistení v znení neskorších predpisov (tlač 1410)
__________________________________________________________________________

        Vláda Slovenskej republiky súhlasí s návrhom poslancov Národnej rady Slovenskej republiky Otta Brixiho, Antona Martvoňa, Dušana Čaploviča a Dušana Galisa na vydanie zákona o príspevku športového reprezentanta a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 1410) s  tým, že k  nemu uplatňuje tieto  pripomienky:

K Čl. I
K § 1
Toto ustanovenie je potrebné z dôvodu lepšej zrozumiteľnosti upraviť takto:
 (1) Tento zákon upravuje poskytovanie príspevku športovému reprezentantovi (ďalej len „príspevok“).
      (2) Príspevok je štátna sociálna dávka poskytovaná športovému reprezentantovi Československej republiky, Československej socialistickej republiky, Českej a Slovenskej Federatívnej Republiky alebo Slovenskej republiky, ktorý získal medailové ocenenie na olympijských hrách, paralympijských hrách, deaflympijských hrách, majstrovstvách sveta alebo majstrovstvách Európy (ďalej len „oprávnená osoba“). 
  V nadväznosti na to je potrebné v celom návrhu zákona slová: „fyzická osoba“, „športový  reprezentant“ a „žiadateľ“ nahradiť pojmom „oprávnená osoba“.

K § 2
-  V písm. a) prvom bode čiarku na konci je potrebné nahradiť slovom „alebo“.
- V písm. a) druhom bode slovo „paraolympijským“ je potrebné nahradiť slovom „paralympijským“.
- V ods. 1 písm. b) je potrebné upraviť takto: „ b) je občanom členského štátu Európskej únie, občanom štátu, ktorý je zmluvnou stranou Dohody o EHP alebo občanom Švajčiarska“. 
-  Odsek 1 je potrebné doplniť písmenom g), ktoré znie:
„g) nebola potrestaná za vedomé porušenie antidopingových pravidiel.“. 
-V ods. 3 je potrebné slovo „dosiahla“ nahradiť slovom „získala“.

K § 3
  § 3 vrátane nadpisu je potrebné upraviť takto:
„§ 3 
Suma príspevku
Suma príspevku je rozdiel medzi 
a)      800 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala zlatú medailu,
b)      650 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala striebornú medailu alebo
c)      550 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala bronzovú medailu.“.

K § 4  
-Nadpis § 4 je potrebné upraviť takto: „Vznik a zánik nároku na príspevok“.
-V ods. 1 je potrebné za slovo „príspevok“ vložiť slová „podľa § 2 ods. 1“.
- V ods. 2 je potrebné za slovo „žiadosti“ vložiť slovo „uviesť“.
-  § 4 je potrebné  doplniť odsekom 3, ktorý znie:
„(3) Nárok na príspevok zaniká dňom smrti fyzickej osoby, ktorej sa poskytoval.“.

K § 5 
-Odsek 4 je potrebné upraviť takto: „(4) Príspevok sa nevypláca do štátu, ktorý nie je členským   štátom Európskej únie, do štátu, ktorý nie je zmluvnou stranou Dohody o EHP alebo do Švajčiarska, ak medzinárodná zmluva neustanovuje inak“. 

K § 6
-V ods. 2 je potrebné za slovo „príspevok“ vložiť slová „podľa § 2 ods. 1“.
-V ods. 3 je potrebné za slová „rozhodne o“ vložiť slovo „jeho“.

K § 7 
· V § 7 odsek 2 je potrebné doplniť písmenom d), ktoré znie:
„d) sankcia za vedomé porušenie antidopingových pravidiel, ak bola uložená.“.
-V § 7 ods. 2 sa uvádza, že ministerstvo školstva vedie register medailových ocenení. Upozorňujeme na skutočnosť, že ministerstvo školstva v súčasnosti takýto register nevedie a predmetným zoznamom športových reprezentantov nedisponuje. Z predloženého návrhu nie je tiež jasné, či tento register má byť súčasťou Informačného systému športu. Vzhľadom na uvedené upozorňujeme na potrebu dopracovania prechodného ustanovenia, v rámci ktorého bude riešené vytvorenie takéhoto registra, ako aj spôsob jeho naplnenia uvedenými údajmi, ako aj premietnutie do procesného postupu v prípade podania prvých žiadostí o príspevok.
K § 8
· V ods. 3 je potrebné vypustiť slová „,spôsobom ním určeným“. Toto ustanovenie je vzhľadom na predchádzajúci text nadbytočné a nevyplýva z neho, či spôsob oznámenia rozhodujúcich skutočností určuje poberateľ príspevku alebo platiteľ. 

K § 10
-Toto ustanovenie je potrebné vypustiť vrátane poznámky pod čiarou k odkazu 6) ako nadbytočné.

 K Čl. II
- Úvodnú vetu v Čl. II je potrebné doplniť o ďalšie novelizácie zákona č. 461/2003 Z. z., ktoré boli schválené a publikované v Zbierke zákonov SR.
- V Čl. II bode 2 za slovo „reprezentantovi“ je potrebné vložiť čiarku.
K bodu 4
-Vzhľadom na to, že finančné prostriedky na úhradu nákladov na príspevok športovému reprezentantovi a na úhradu výdavkov spojených s jeho výplatou poskytuje štát, je potrebné doriešiť, či sa tieto finančné prostriedky budú poukazovať na osobitný účet Sociálnej poisťovne prostredníctvom rozpočtovej kapitoly Ministerstva školstva, vedy, výskumu a športu Slovenskej republiky alebo  prostredníctvom rozpočtovej kapitoly Ministerstva práce, sociálnych vecí a rodiny Slovenskej republiky.

K doložke vplyvov
-V doložke vybraných vplyvov je označený negatívny vplyv na rozpočet verejnej správy, ktorý súvisí s poskytovaním príspevku za zásluhy v športovej oblasti k starobnému dôchodku, avšak chýba kvantifikácia tohto vplyvu. Podľa Jednotnej metodiky na posudzovanie vybraných vplyvov a podľa § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné uviesť a zdôvodniť predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce roky. Spolu s tým musia byť uvedené aj návrhy na úhradu zvýšených výdavkov.

-Predkladateľ uvádza, že návrh zákona nemá vplyv na informatizáciu spoločnosti. Vytvorenie nového registra (informačného systému) medailových ocenení znamená, že materiál má vplyv na informatizáciu spoločnosti, a preto je potrebné v doložke vybraných vplyvov vyznačiť vplyv na informatizáciu spoločnosti a vypracovať analýzu vplyvov. Súčasne je potrebné v návrhu zákona uviesť, kto bude správcom uvedeného registra.
K doložke zlučiteľnosti
· V bode 3 doložky zlučiteľnosti je potrebné doplniť právne záväzné akty Európskej únie týkajúce sa koordinácie systémov sociálneho zabezpečenia, ktoré sú uvedené v poznámkach pod čiarou v predkladanom návrhu zákona.



V Bratislave 20. apríla 2015

